‘કરણમ્’ શબ્દથી કૃષ્ણનાં કાર્યો પણ સૂચવાઈ ગયાં છે. કરણ એટલે કાર્ય–કર્મ–કૃત્ય, સાથે સાથે કરણમ્ નો અર્થ ‘કારણ કે હેતુ’ એવો પણ છે જ. વળી કાર્ય માટેના સાધનને પણ કરણ કહે છે ને શરીર એવો અર્થ પણ કરણમ્ નો થાય છે. કૃષ્ણનું કરણ એટલે એનાં કરણો એમ ગણીને એમની લીલાઓને, એમના શરીરધનને, એમના અવતારી હેતુઓને પણ આ મધુરાષ્ટક ગાતી વેળાએ સંભારવાં રહ્યાં. તો વળી ‘તરણમ્’ દ્વારા કવિ કૃષ્ણની ભવસાગરના તારનાર તરીકેની ઓળખ આપે છે. તો તરણ કહેતાં તરાપો, ‘ઓળંગવું તે’ વગેરે અર્થો પણ સાથે રાખીને આ યાદી ગાવી રહી.